	Но го направи. Още преди да разбере какво става, тя измина последните крачки бързо и механично, движейки се, без да си дава сметка какво върши. Протегна ръце към това среднощно създание и сложи златната юзда нежно, внимателно на покорната му глава. Пръстите й докоснаха лъскавата му грива и тя почувства как през тях премина ток. Почувства ласката на гривата му по дланите си и усещането бе удивително. В съзнанието й изплуваха нови образи, объркани и все още непонятни, но неудържими. Това бе по-силно от нея. Не можеше да спре. Отново се разплака, без да скрива чувствата си. Сълзите се стичаха по лицето й и тя неудържимо захлипа.